Správa zo zahraničnej pracovnej cesty
1.  Účastník ZPC:
RNDr. Marta Cimbáková, generálny riaditeľ Sekcie vedy a techniky
Mgr. Alexander Kutka, hlavný štátny radca na odbore štátnej a európskej politiky vo vede a technike
Sekcia vedy a techniky, Ministerstvo školstva, vedy,  výskumu a športu Slovenskej republiky

2.  Zahraničná pracovná cesta:
štát/mesto: Rakúsko / Viedeň
Dátum: 23.3.2012
Prijímajúca organizácia: European Space Policy Institute (ESPI)
Účel cesty: účasť na podujatí „Workshop on ESA Enlargement – What interested countries can do to prepare themselves for ultimate accession“. Cestovné a pobytové náklady hradilo MŠVVŠ SR. 

3.  Rámcový program pobytu:
23.3.2012	07:30 – cesta Bratislava–Viedeň
	09:00 – 17:45 účasť na rokovaní 
18:00 – cesta Viedeň–Bratislava

4.  Stručný priebeh rokovaní:

Hosťujúca organizácia ESPI usporiadala jednodňový seminár zameraný na rozširovanie ESA novými členskými krajinami, na ktorom bol diskutovaný aktuálny stav ako aj problémy a výzvy prístupového procesu prizvaných európskych krajín. 
Rokovania sa zúčastnila aj predsedníčka estónskeho parlamentu, Dr. Ene Ergma, ktorá zdôraznila dôležitosť investícií do výskumu vesmíru pre zvyšovanie konkurencieschopnosti domáceho priemyslu, ako aj pre zvyšovanie motivácie mládeže študovať technické vedy, nakoľko v posledných rokoch neúmerne rastie počet študentov humanitných smerov. Vysvetlila aj úlohu národného parlamentu v procese zapájania sa danej krajiny do vesmírnych aktivít, nakoľko je personálne stabilnejší, než vedenie jednotlivých ministerstiev, čo môže prispieť k zachovaniu priorít pre rozvoj vesmírnych aktivít danej krajiny.
V prvej časti seminára boli prednášky orientované na agentúru ESA a jej prístupové mechanizmy, procesy podávania a selekcie výskumných a vývojových projektov, vzdelávacie programy a programy pre transfer vesmírnych technológií do verejných služieb a komerčných aplikácií.

	V druhej časti seminára zazneli prednášky podporných organizácií, napr. „European Trade Association for Business Angels“, ktoré sprostredkujú rizikový kapitál pre inovatívne projekty v ranných štádiách vývoja, alebo združenie vyslúžilých expertov ESA ako aj zamestnancov firiem pôsobiacich v oblasti vesmírneho priemyslu s názvom „Initiative for Space Promotion and Education“, ktoré pôsobí ako konzultačná a poradenská organizácia pre pristupujúce krajiny, firmy, výskumné a mimovládne organizácie a pod. Na záver druhej časti odznela prednáška zástupcu ESPI, ktorá sumarizovala politické, spoločenské a hospodárske argumenty pre rozvoj národných vesmírnych aktivít a vstup krajín do ESA, a identifikovala problémy a odporúčania pre tento proces.
	Tretia časť seminára bola venovaná prezentáciám zástupcov jednotlivých prizvaných európskych štátov, ktoré sa nedávno stali členmi ESA, alebo sa v blízkej dobe členmi ESA stanú. Menovite so skúsenosťami z prístupového procesu vystúpili nasledovných zástupcovia krajín: 
-	Česká republika: krajina sa stala členom esa v roku 2008, minulý rok reorganizovala štruktúru riadenia svojich vesmírnych aktivít, kedy hlavná kompetencia prešla z ministerstva školstva na ministerstvo dopravy ČR. V roku 2010 Česká republika schválila svoj „Národní kosmický plán“, ktorý vytyčuje priority pre rozvoj kozmických aktivít ČR, s plánovaným hodnotením v roku 2016.
-	Rumunsko: krajina sa stala plným členom začiatkom tohto roka. Hlavnou inštitúciou pre kozmické aktivity je agentúra ROSA (Romaniam Space Agency). Súčasťou prednášky bola analýza výdavkov na kozmické aktivity stredoeurópskych štátov v porovnaní s priemerom EÚ a zvyškom sveta.
-	Poľsko: krajina ukončuje svoju prípravnú fázu „PECS“, v ktorej realizovala tri výzvy, poslednú v decembri minulého roka. V priebehu tohto roka by sa Poľsko malo stať plnoprávnym členom ESA.
-	Slovinsko: minuloročným podpísaním zmluvy „PECS“ vstúpila krajina do päťročnej prípravnej fázy. Tento rok navyše pripravuje študentskú konferenciu o nanosatelitoch CubeSat.
-	Estónsko: krajina vstúpila do prípravnej fázy „PECS“ v roku 2009. Vesmírne aktivity Estónska sú tematicky rozdelené medzi viaceré ministerstvá. Aktivity spojené s ESA zastrešuje „Estonian space office“, avšak celkový dohľad nad všetkými kozmickými aktivitami, vrátane EUMETSAT a ESO zastrešuje Estónsky parlament.
-	Lotyšsko: krajina sa pripravuje na vstup do prípravnej fázy „PECS“ v priebehu tohto, alebo budúceho roka, s konečným cieľom stať sa plnoprávnym členom ESA v roku 2018. Pre tento účel vypracovala Akčný plán pre rozvoj kozmických aktivít, ktorý Lotyšská vláda schválila vo februári tohto roka.
-	Litva: krajina je na porovnateľnej úrovni integrácie do ESA ako SR. Vidí svoju príležitosť v rozvinutí laserových a radarových zobrazovacích technológiách. Za dôležité považujú zvýšenie vzdelávacích aktivít ESA pre nečlenské štáty ESA.
-	Slovensko: Generálna riaditeľka Sekcie vedy a techniky RNDr. M.Cimbáková v prednáške sumarizovala spoluprácu SR s ESA za posledné dva roky, predstavila plán činností na rok 2012 ako aj zhrnula výskumný, priemyselný i vzdelávací potenciál spolupráce SR s ESA.

V záverečnej časti podujatia sa konala panelová diskusia, na ktorej boli diskutované predovšetkým  príležitosti ako aj problémy v prístupovom procese. Za jeden z hlavných problémov bol označený nedostatok kvalitných a kvalifikovaných ľudských zdrojov, čo poukazuje na potrebu viac sa venovať vzdelávaniu v oblasti techniky ako aj špeciálne vesmírnych technológií. Za veľkú príležitosť pre pristupujúce štáty bol označený segment „space-based“ služieb, napríklad v oblasti navigácie, telekomunikácie alebo pozorovania Zeme.

5.  Odporúčané závery:

Je v záujme SR urýchliť prístupové rokovania do ESA, nakoľko spolupráca bude prínosom pre rozvoj konkurencieschopnosti krajiny. V prístupových rokovaniach s ESA Slovensko predbehli nielen všetky štáty V4, ale aj štáty menšie ako SR, Estónsko a Slovinsko, ktoré už sú členmi päťročnej prípravnej fázy PECS.

6.   Prehľad prinesenej dokumentácie a miesto jej uloženia
Všetky materiály preberané na zasadnutí sa nachádzajú v Sekcii vedy a techniky MŠVVaŠ SR.

7.   Osobitne vyhodnotený očakávaný prínos ZPC
Slovensko získalo hodnotné informácie o skúsenostiach s prístupovým procesom susedných krajín, resp. krajín podobnej veľkosti. Umožní to poučiť sa z vývoja v týchto krajinách a určiť efektívnejšie svoju vlastnú prístupovú stratégiu do ESA.

8.    Spôsob zverejnenia výsledkov ZPC, prenos získaných informácií
Správa bola predložená  Sekcii medzinárodnej spolupráce MŠVVaŠ SR. Bude zverejnená na internetovej stránke MŠVVŠ SR. Súhlasím so zverejnením správy na internete.

Správu vypracoval: 	Mgr. Alexander Kutka, OŠEPVaT
Dátum: 			4. 4. 2012
Správu schválil:		Ing. Diana Demková, riaditeľka OŠEPVaT
				RNDr. Marta Cimbáková, GR SVT

Doporučené internetové odkazy:

1.	Program podujatia a prezentované prednášky: 
http://www.espi.or.at/index.php?option=com_content&view=article&id=790:espi-holds-workshop-on-esa-enlargement&catid=39:news-archive&Itemid=37

2.	Prednáška za SR:
http://www.espi.or.at/images/stories/dokumente/Presentations_2012/ESA_enlargement/18_M._Cimbakova_The_Slovak_pathway_towards_ESA.pdf

3.	Národní kosmocký plán ČR
http://www.spacedepartment.cz/2-sekce/kosmicke-aktivity-cr/narodni-kosmicky-plan/ 

4.	Konferencia „Small Satellites Systems and Services - The 4S Symposium 2012“ v Slovinsku
http://congrexprojects.com/12A04